Jafnar út gluggatjöldin með klósettrúllum Það er mikið í tísku núna að gefa hlutum nýtt líf og nýta það sem til er á heimilinu til að gera fallegt . Klósettrúllur falla til á flestum heimilum og enda lífdaga sína yfirleitt í papparuslinu . Þær þurfa þó alls ekki að enda þar ef gardínur hanga á heimilinu . Það getur verið eilíf barátta að halda fellingunum á gluggatjöldunum jöfnum og varla má draga smá frá án þess að þær fari í algjört rugl . Ef þú ert einn af þeim sem þola ekki ójafnar gardínur er þetta ráð fyrir þig . Breska þrifadrottningin Sophie Hinchliffe er eins konar Sólrún Diego Bretlands . Hún heldur úti samfélagsmiðlareikningi þar sem hún deilir þrifa - og heimilisráðum með fylgjendum sínum . Hinchliffe notar klósettrúllur til þess að halda bilinu á milli fellinganna á gardínunum sínum jöfnum . Ráðið er að mati fylgjenda hennar gríðargott og sparar eflaust mörgum nokkrar mínútur á viku við að laga gardínurnar . Það er hægt að skera rúllurnar til svo bilið þarf ekki að vera jafn langt og rúllan . Þá er ekki nauðsynlegt að taka gluggatjöldin niður af stönginni heldur má klippa rúlluna og smella þeim inn í bilin á stönginni . Fyrir og eftir klósettrúllurnar . skjáskot / Facebook